岱嶽篇雪中送華山人東遊
作者：薛朋龜
朝代：宋

paragraphs: 七十二君已綿邈，乾坤只今留岱嶽。
煙書雲篆吊秦碑，萬聖千靈朝漢朔。
白日雕旛路相望，夜深仙樂張天上。
日觀天門踴躍登，芒作雙鞋藜作杖。
匹練吳門見幾人，向來寂寞空山春。
溪花谷樹忽生色，一朝若爲山人新。
君行正直年華謝，山雪紛紛向君下。
去看九州玉削成，孤高始信岱嶽名。
若趁長風竟飛舉，鵝毛柳絮同身輕。